Tallinn on asunud keskmiste ja  väikeste paatide omanike pitsitamise teele, kavatsedes koguda valimiskampaaniast perforeeritud linnaeelarve lappimiseks kiprite käest kokku 10 miljonit krooni. Seega ei jää paadiomanikel üle muud, kui märkida oma aluste kodusadamaks mõni kaugem külasadam või lautrikoht. Muidugi mõõduka tasu eest, mis võiks siiski olla oluliselt madalam kui plaanitav paadimaks.    Ja kui kipper on juba valinud mõne väikesadama oma aluse varjupaigaks poliitiliste maksutormide eest, küllap külastab ta igal navigatsioonihooajal vähemalt kord-paar ka oma uut "kodusadamat". Seega oleks niisugused paadi(maksu)põgenikud ka omajagu nagu regionaalarengu tagant tõukajad, jättes külastatavasse kanti vähemalt mõne lõunasöögi, kui mitte koguni ööbimise ja külapeol osalemise jagu raha.    Jah, kasiino-kunni kaater ei tule juba süvise pärast igasse külasadamasse sisse, aga ega tal  pole hullu Tallinnaski - plaanitav paadimaks puudutab ainult kuni 12-meetrise kogupikkusega aluseid.